१९६५-६६ मे बी.बी.सी. रेडियो में काम करते हुए भारतीय अप्रवासी लेखक डॉ. नरेश भारती ने श्री. आनंद कुमरिया के साथ प्रथम हिंदी की त्रैमासिक पत्रिका 'चेतक' नाम से प्रकाशित कर हिंदी पत्रकारिता के क्षेत्र में एक नया प्रयोग किया। यह पत्रिका तीन-चार वर्ष तक सफलतापूर्वक चली किंतु समय और अर्थाभाव के कारण धीरे-धीरे बंद हो गई। उन्हीं दिनों प्रवासिनी पत्रिका के भी कुछ अंक प्रकाशित हुए। परंतु बाद में वह भी बंद हो गई। १९७१ में श्री जगदीश कौशल जी ने अमरदीप पत्रिका निकाली। हर्ष की बात यह है कि यह पत्रिका पिछले ४० सालों से निरंतर निकल रही है और ब्रिटेन में उसके असंख्य पाठक हैं। जगदीश कौशल जी ने प्रवासी भारतीय सुश्री विजया नायर का प्रवासी भारतीयों के दर्द को उभारता उपन्यास 'रिश्तों का बंधन' अमरदीप न्यूज़ लेटर में किश्तों में प्रकाशित किया। खेद की बात यह है कि अब इस उपन्यास का कहीं कोई अता-पता नहीं है। यह किसी को नहीं मालूम है कि यह उपन्यास कभी पुस्तक रूप में छप सका या नहीं। उन्हीं दिनों ब्रिटेन के प्रवासी भारतीयों के मानसिक एवं सामाजिक स्थितियों और संघर्षों को चित्रित करती हुई महेंद्र भल्ला की कई पुस्तकें प्रकाशित हुईं।